**O B R A Z L O Ž E NJ E**

**Prijedloga Odluke** **o izmjenama i dopunama Odluke o načinu ostvarivanja prednosti pri upisu djece u dječje vrtiće kojima je osnivač Grad Zagreb**

1. **PRAVNI TEMELJ**

Pravni temelj za donošenje Odluke o izmjenama i dopunama Odluke o načinu ostvarivanja prednosti pri upisu djece u dječje vrtiće kojima je osnivač Grad Zagreb je članak 20. Zakona o predškolskom odgoju i obrazovanju (Narodne novine 10/97, 107/07, 94/13, 98/19, 57/22 i 101/23-Uredba). Navedenim člankom propisano je ostvarivanje prednosti pri upisu djece u dječji vrtić kojem je osnivač jedinica lokalne ili područne (regionalne) samouprave, dok način ostvarivanja prednosti utvrđuje osnivač dječjeg vrtića svojim aktom.

Člankom 41. točka 2. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21- pročišćeni tekst i 16/22) propisano je da Gradska skupština Grada Zagreba donosi odluke i druge opće akte kojima uređuje pitanja iz samoupravnog djelokruga Grada Zagreba.

1. **OCJENA STANJA, OSNOVNA PITANJA KOJA SE TREBAJU UREDITI I SVRHA KOJA SE ŽELI POSTIĆI UREĐIVANJEM ODNOSA NA PREDLOŽENI NAČIN**

Važećom Odlukom o načinu ostvarivanja prednosti pri upisu djece u dječje vrtiće kojima je osnivač Grad Zagreb (Službeni glasnik Grada Zagreba 15/23, u daljnjem tekstu: Odluka) utvrđeni su kriteriji za ostvarivanje prednosti pri upisu djece u dječje vrtiće kojima je osnivač Grad Zagreb, a u cilju daljnjeg jačanja dostupnosti programa predškolskog odgoja i obrazovanja u Gradu Zagrebu za sve, kontinuirano se pratila primjena odredaba Odluke u praksi, analizirali dobiveni podatci, osobito u odnosu na promjene društveno-ekonomskih okolnosti, i s tim u vezi se promišljalo o daljnjem unaprjeđenju postojećeg modela za ostvarivanje prednosti pri upisu djece u gradske dječje vrtiće.

Slijedom naprijed navedenog, izmjenama i dopunama Odluke predlaže se posebnim člankom definirati/odrediti da se područjem pojedinog gradskog dječjeg vrtića, u smislu ove odluke, smatra gradska četvrt na području koje se nalazi sjedište i gradska četvrt na području koje se nalazi područni objekt tog gradskog dječjeg vrtića. Predloženim se svim zainteresiranim roditeljima/skrbnicima pruža pravo izbora i mogućnost za upis djeteta u gradski dječji vrtić čiji je centralni ili područni objekt najbliži mjestu stanovanja. Naime, na području svake gradske četvrti djeluju minimalno dva i više gradskih dječjih vrtića, a roditelji/skrbnici uglavnom se odlučuju na upis djeteta u gradski dječji vrtić koji djeluje u blizini njihova mjesta stanovanja radi lakše organizacije obiteljskog života i rada kao i raznovrsnosti ponude verificiranih programa. Također, predloženo je brisanje odredbe članka 8. Odluke, a u cilju uvažavanja specifičnih i sporadičnih slučajeva kada se roditelji/skrbnici odlučuju na upis djeteta u gradski dječji vrtić koji djeluje u blizini njihova mjesta rada u gradskoj četvrti različitoj od one u kojoj imaju prebivalište (odnosno u propisanim slučajevima boravište) ili podredno boravište, ili na upis djeteta u određeni verificirani program gradskog dječjeg vrtića koji ne djeluje na području iste gradske četvrti u kojoj imaju prebivalište (odnosno u propisanim slučajevima boravište) ili podredno boravište.

Nadalje, u praksi se pokazalo da je nužno voditi brigu i o zapaženim recentnim tendencijama i događajima u društvu (npr. promjene funkcije obitelji kao društvene institucije) te uzeti u obzir okolnosti uslijed kojih roditelji/skrbnici imaju različite adrese prebivališta (u slučajevima kao što je npr. razvod braka, zaposlenje, preseljenje, lošije imovno stanje, nesređene obiteljske prilike, strani državljani i sl.), ali i općenito integraciji stranaca kao ključnog dijela postmigracijskih procesa (tj. dvosmjernog procesa međusobne prilagodbe kako stranaca tako i hrvatskih državljana) i prema tome uskladiti postojeći model na način da kod utvrđivanja kriterija za ostvarivanje prednosti pri upisu u gradske dječje vrtiće fokus bude na djetetu. U skladu s navedenim, analizirajući i odmjeravajući trenutačne okolnosti, a pritom se vodeći time da djetetov najbolji interes bude od primarnog značaja, predloženim odredbama osobito se vodilo računa o ranjivim skupinama, odnosno o djeci pod skrbništvom, djeci koja su smještena u udomiteljske obitelji/u dom za djecu/kod drugog pružatelja socijalne usluge smještaja sukladno propisima kojima se uređuje socijalna skrb, kao i o djeci stranih državljana (naročito uzimajući u obzir ostvarivanje prava stranih državljana koja se temelje na uvjetima za prijavu prebivališta, npr. roditelji/skrbnici strani državljani te posljedično i njihova djeca pravo prijave prebivališta ostvaruju tek nakon zadovoljenja svih propisanih uvjeta i po protoku višegodišnjeg perioda određenih odredbama posebnih zakona, a nerijetko tada djeca već budu školski obveznici). Slijedom navedenog predlaže se brisanje čl. 4., 5. i 6. Odluke.

Temeljem Zakona o pravu na pristup informacijama (Narodne novine 25/13, 85/15 i 69/22) o Nacrtu prijedloga Odluke o izmjenama i dopunama Odluke o načinu ostvarivanja prednosti pri upisu djece u dječje vrtiće kojima je osnivač Grad Zagreb provodi se internetsko savjetovanje u trajanju od 27. rujna 2024. do 27. listopada 2024.

Sukladno navedenom predlaže se donošenje Odluke o izmjenama i dopunama Odluke o načinu ostvarivanja prednosti pri upisu djece u dječje vrtiće kojima je osnivač Grad Zagreb, kao u prilogu.

1. **SREDSTVA ZA PROVOĐENJE ODLUKE**

Za provođenje ove odluke nije potrebno osigurati dodatna sredstva u Proračunu Grada Zagreba za 2024. i projekcijama za 2025. i 2026.

1. **OBRAZLOŽENJE ODREDABA PRIJEDLOGA ODLUKE**

**Člankom 1.** propisuje se da se iza članka 3. dodaje članak 3.a koji utvrđuje da se područjem pojedinog gradskog dječjeg vrtića, u smislu ove odluke, smatra gradska četvrt na području koje se nalazi sjedište i gradska četvrt na području koje se nalazi područni objekt tog gradskog dječjeg vrtića.

**Člankom 2.** propisuje se da se briše članak 4.

**Člankom 3.** propisuje se da se briše članak 5.

**Člankom 4.** propisuje se da se briše članak 6.

**Člankom 5.** propisuje se da se u članku 7. stavku 1. brišu riječi: „ u skladu s člancima 4., 5. i 6. ove odluke“, a da se u stavku 2. alineja 9. mijenja i glasi:

„- djeca koja imaju prebivalište na području gradskog dječjeg vrtića te djeca pod skrbništvom i djeca koja su smještena u udomiteljske obitelji/u dom za djecu/kod drugog pružatelja socijalne usluge smještaja na području Grada Zagreba sukladno propisima kojima se uređuje socijalna skrb, djeca strani državljani (djeca državljani država članica Europskog gospodarskog prostora ili Švicarske Konfederacije, djeca državljani trećih zemalja, djeca koja imaju priznat status sukladno propisima o međunarodnoj i privremenoj zaštiti) koja imaju boravište na području gradskog dječjeg vrtića,“ te da se iza alineje 9. dodaje nova alineja 10. koja glasi: „- djeca koja imaju boravište na području gradskog dječjeg vrtića,“ i dosadašnja alineja 10. postaje alineja 11.

**Člankom 6.** propisuje se da se briše članak 8.

**Člankom 7.** propisuje se dan stupanja na snagu ove odluke, sukladno članku 119. stavku 2. Poslovnika Gradske skupštine Grada Zagreba (Službeni glasnik Grada Zagreba 15/23), kojim je propisano da odluke i drugi opći akti stupaju na snagu najranije osmoga dana od dana objave.